הוועדה בראשות שמחה רוטמן התכנסה לשבוע נוסף של דיונים בחקיקה המשפטית כשפסקת ההתגברות על הפרק. בתשובה לשאלה על הזכויות החוקתיות שבסכנה בעקבות הצעת החוק של הקואליציה השיב עו"ד בליי כי "הוראות שקשורות במועד הבחירות ועצמאות הרשות השופטת, חופש הביטוי, שוויון, חופש דת", אינן מוגנות
ועדת החוקה בראשות ח"כ שמחה רוטמן התכנסה הבוקר (ראשון) כדי להמשיך בדיונים על פסקת ההתגברות, כשעל השולחן עלו שני נוסחים: הנוסח של הצעת חוק מטעם הוועדה, ונוסח של הצעת חוק פרטית עליה הצביעו במליאה שבוע שעבר. את שני הנוסחים יזם  ח"כ רוטמן. במהלך הדיון הודה יועמ"ש הוועדה כי על פי הנוסח המוצע של החקיקה המשפטית, יוותרו זכויות חוקתיות ללא הגנה משפטית. במענה לשאלת ח"כ יואב סגלוביץ (יש עתיד) השיב בליי כי הזכויות שאינן מוגנות הן "הזכות לבחור ולהיבחר, שורה של הוראות שקשורות במועד הבחירות ועצמאות הרשות השופטת, חופש הביטוי, שוויון, חופש דת ועוד". במסגרת הצעות החוק של הקואליציה, בית המשפט העליון יוכל לפסול חוקים רגילים של הכנסת רק פה אחד בתמיכה של כל 15 שופטי ההרכב. בית המשפט יוכל לעשות זאת רק בתנאי שהחוק סותר בבירור הוראה ששוריינה בחוק יסוד. במסגרת ההצעה, שופטי העליון לא יוכלו לדון בחוקי יסוד כלל. הוועדה דנה גם בהצעת חוק ההתגברות שעברה במליאה בשבוע שעבר בקריאה טרומית, שתאפשר לכנסת לחוקק מחדש חוקים שנפסלו בבג"ץ. רוטמן הציע להחזיר לשולחן הוועדה את ההצעה לאמץ את הקו של מה שמכונה הצהרת "אי התאמה" או ביקורת שיפוטית במודל הבריטי או הניו זילנדי שבו בית המשפט לא מבטל את החוק אבל מביע את עמדתו." 